ກອງປະຊຸມຄັ້ງປະຖົມມະລຶກ ຂອງສະພາປະຊາຊົນຂັ້ນແຂວງບໍ່ແກ້ວ ຊຸດທີ່ I ໄດ້ດໍາເນີນຢ່າງເຄັ່ງຮ້ອນ ແລະ ເຕັມໄປດ້ວຍບັນຍາກາດທີ່ຟົດຟື້ນ ແຫ່ງ ການເສີມຂະຫຍາຍສິດ ປະຊາທິປະໄຕ, ກອງປະຊຸມໄດ້ດໍາເນີນມາແຕ່ ວັນທີ 14-15 ມີຖຸນານີ້ ເປັນເວລາ 2 ວັນ ແລະ ໄດ້ສິ້ນ ສຸດລົງດ້ວຍຜົນສໍາເລັດຢ່າງຈົບງາມ, ທີ່ສະໂມສອນແຂວງ ໂດຍການເປັນປະທານຂອງທ່ານ ສົມລິດ ສີຜາວັນ ຮອງເລຂາພັກແຂວງ ປະທານ ສະພາປະຊາຊົນຂັ້ນແຂວງ, ໃຫ້ກຽດເຂົ້າຮ່ວມມີທ່ານ ປ.ອ ຄໍາພັນ ເຜີຍຍະວົງ ກໍາມະການສູນກາງພັກ ເລຂາພັກແຂວງ-ເຈົ້າແຂວງໆບໍ່ແກ້ວ, ທ່ານ ສົມພັນ ແພງຄໍາມີ ກໍາມະການສູນກາງພັກ ຮອງປະທານສະພາແຫ່ງຊາດ, ມີບັນດາການນໍາພັກ-ລັດຂອງແຂວງ, ອາດີດການນໍາຂອງ ແຂວງ, ນັກປະຕິວັດອາວຸໂສ, ຜູ້ຊົງຄຸນວຸດທິ, ບັນດາອາດີດສະມາຊິກສະພາແຫ່ງຊາດ, ຫົວໜ້າ-ຮອງຫົວໜ້າພະແນກການ, ອົງການທຽບເທົ່າ ແລະ ລັດວິສາຫະກິດເຂົ້າຮ່ວມ.
ສະມາຊິກສະພາປະຊາຊົນແຂວງ ໄດ້ຍົກສູງຄວາມຮັບຜິດຊອບ ການເມືອງຂອງຕົນ ສຸມທຸກສະຕິປັນຍາ ຄົ້ນຄ້ວາພິຈາລະນາ ແລະ ຕົກລົງຮັບຮອງເອົາບັນຫາສໍາຄັນຕ່າງໆ ຂອງແຂວງບໍ່ແກ້ວ ດ້ວຍຄວາມເອກະສັນສູງ. ກອງປະຊຸມ ໄດ້ຮັບຮອງເອົາຜົນການເລືອກຕັ້ງ ແລະ ໄດ້ຢັ້ງຢືນເອົາຄຸນລັກສະນະ ຂອງສະມະຊິກ ສະພາປະຊາຊົນ ແຂວງບໍ່ແກ້ວ, ໄດ້ພິຈາລະນາ ແລະ ຮັບຮອງເອົາໂຄງປະກອບການຈັດຕັ້ງ ຂອງສະພາປະຊາຊົນແຂວງບໍ່ແກ້ວ ຊຸດທີ I, ການເລືອກຕັ້ງ ປະທານ-ຮອງປະທານສະພາປະຊາຊົນແຂວງ ແລະ ຄະນະປະຈໍາສະພາປະຊາຊົນແຂວງ, ຮັບຮອງເອົາການແຕ່ງຕັ້ງ ປະທານ-ຮອງປະທານ ຄະນະກໍາມະການ ແລະ ເລຂາທິການສະພາປະຊາຊົນແຂວງ.
ກອງປະຊຸມໄດ້ເລືອກຕັ້ງເຈົ້າແຂວງ, ຮັບຮອງໂຄງປະກອບກົງຈັກຂອງແຂວງ, ຮັບຮອງເອົາການແຕ່ງຕັ້ງຮອງເຈົ້າແຂວງ, ຫົວໜ້າພະແນກ, ຫົວໜ້າອົງການລັດ ທຽບເທົ່າພະແນກຂອງແຂວງ ຊຸດໃໝ່, ພ້ອມນີ້ ໄດ້ຮັບຮອງເອົາການແຕ່ງຕັ້ງ ປະທານສານປະຊາຊົນແຂວງ ແລະ ຫົວໜ້າອົງການໄອຍະການປະຊາຊົນ ແຂວງບໍ່ແກ້ວ ຖືກຕ້ອງຕາມຂັ້ນຕອນຂອງກົດໝາຍ, ຮັບປະກັນມາດຖານເງື່ອນໄຂ ແລະ ສອດຄອງກັບຄວາມມຸ້ງມາດປາດຖະນາ ຂອງປະຊາຊົນລາວບັນດາເຜົ່າ. ພິຈາລະນາ, ຮັບຮອງເອົາວິໃສທັດ 2030, ຍຸດທະສາດ 2025 ແລະ ແຜນພັດທະນາເສດຖະກິດ-ສັງຄົມ 5 ປີ 2016-2020, ກ່ຽວກັບແຜນດໍາເນີນງານ ຂອງສະພາປະຊາຊົນແຂວງບໍ່ແກ້ວ. ບັນດາສະມາຊິກປະຊາຊົນແຂວງ ໄດ້ປະກອບຄໍາຄິດຄໍາເຫັນ ແລະ ລົງຄະແນນສຽງຮັບຮອງເອົາບັນດາມະຕິຕ່າງໆ.
ກອງປະຊຸມມີຄວາມປີຕິຊົມຊື່ນຢ່າງຍິ່ງ ທີ່ໄດ້ຮັບຟັງການກ່າວຮັບໜ້າທີ່ ແລະ ການໃຫ້ຄໍາໝັ້ນສັນຍາຂອງທ່ານ ເຈົ້າແຂວງໆບໍ່ແກ້ວ: ປະທານສະພາປະຊາຊົນແຂວງ, ປະທານສານປະຊາຊົນແຂວງ ແລະ ຫົວໜ້າອົງການໄອຍະການປະຊາຊົນ ແຂວງບໍ່ແກ້ວ.
ທ່ານ ສົມລິດ ສີຜາວັນ ຮອງເລຂາພັກແຂວງ ປະທານສະພາປະຊາຊົນ ແຂວງບໍ່ແກ້ວ ກ່າວວ່າ: ກອງປະຊຸມມີຄວາມເຊື້ອໝັ້ນ ແລະ ຫວັງຢ່າງຍິງວ່າ ບັນດາທ່ານການນໍາຂອງແຂວງ ທີ່ໄດ້ຮັບການເລືອກຕັ້ງ ຈະເອົາໃຈໃສ່ ປະຕິບັດຕາມພາລະບົດບາດໜ້າທີຂອງຕົນ ເປັນຢ່າງດີ. ກອງປະຊຸມສະເໜີມາຍັງ ບັນດາພະແນກການ, ອົງການທຽບເທົ່າພະແນກຂອງແຂວງ ແລະ ອໍານາດການປົກຄອງຂັ້ນຕ່າງໆ ພາຍໃນແຂວງບໍ່ແກ້ວ ຈົ່ງພິຈາລະນາ ຄົ້ນຄວ້າ ບັນດາມາດຕະການ ກໍຄື ຂໍ້ສະ ເໜີຕ່າງໆ ຂອງສະມາຊິກສະພາປະຊາຊົນແຂວງ ທີ່ໄດ້ຍົກຂື້ນໃນກອງປະຊຸມ ເພື່ອເປັນການຊ່ວຍໃຫ້ບັນລຸຄາດໝາຍທີ່ໄດ້ກໍານົດໄວ້ ໃນແຜນພັດທະນາເສດຖະກິດ-ສັງຄົມ 5 ປີ ຂອງແຂວງ ບໍ່ແກ້ວ ໃນລະດັບທີ່ໜ້າເພິງພໍໃຈ, ກອງປະຊຸມໄດ້ພິຈາລະນາ ແລະ ຮັບຮອງເອົາທິດທາງການເຄື່ອນໄຫວ ຂອງສະພາປະຊາຊົນແຂວງ ໃນ 5 ປີຕໍ່ໜ້າ ເພື່ອແນ່ໃສຕອບສະໜອງຄວາມຮຽກຮ້ອງຕ້ອງການ ແຫ່ງການຄຸ້ມຄອງລັດ ຄຸ້ມຄອງເສດຖະກິດ-ສັງຄົມ ໃນໄລຍະໃໝ່ ແລະ ຍົກສູງຄຸນນະພາບ, ປະສິດທິຜົນ ໃນການຈັດຕັ້ງປະຕິບັດ ວຽກງານຂອງສະພາປະຊາຊົນແຂວງ ຕາມທີ່ໄດ້ກໍານົດໄວ້ໃນມະຕິ X ຂອງພັກ ກໍຄື ມະຕິກອງປະຊຸມໃຫຍ່ຄັ້ງທີ V ຂອງອົງຄະນະພັກແຂວງບໍ່ແກ້ວ ໃຫ້ປະກົດຜົນເປັນຈິງ. ປະທານສະພາປະຊາຊົນແຂວງບໍ່ແກ້ວ ຍັງກ່າວອີກວ່າ: ກອງປະຊຸມຄັ້ງປະຖົມມະລືກ ຂອງສະພາປະຊາຊົນແຂວງ ໄດ້ຮັບຜົນສໍາເລັດ ແຕ່ກໍ່ເປັນຜົນສໍາເລັດເບື້ອງຕົນເທົ່ານັ້ນ.